O'zbekistonning Ukrainadagi elchixonasi fuqarolarga murojaat qildi

O'zbekistonning Ukrainadagi elchixonasi 24 fevral kuni fuqarolarga murojaat qildi. Bu haqda elchixona axborot xizmati xabar berdi.
Keltirilishicha, Ukrainadagi vaziyat keskinlashgani va favqulodda holat joriy etilganini inobatga olib, O'zbekiston fuqarolariga murojaat yo'llangan.
“Hozirda O'zbekistonning Kievdagi elchixonasi tomonidan evakuatsiya rejasi va Ukraina hududini tark etishni xohlovchi fuqarolar ro'yxati ishlab chiqilmoqda. Ukraina havo hududining yopilishini inobatga olgan holda uchib ketish yo'nalishi va joyi ishlab chiqilmoqda.
Ukrainani tark etishni xohlovchi barcha O'zbekiston fuqarolaridan pasport ma'lumotlarini elchixonaning embassy@uzbekistan.org.ua. elektron manziliga yuborishlari so'raladi. Ukrainada bo'lgan O'zbekiston fuqarolaridan qo'shimcha savollar tug'ilganda xotirjamlikni saqlashni va elchixona bilan aloqada bo'lishlarini so'raymiz”, deyiladi murojaatda.